Константин Балмонт
Из цикъла „В Русия“

Превод от руски: Андрей Андреев, 1993

chitanka.info

1. Само с нея

Аз бях в Русия. Кряскаха врани.

Усещах повей на пролетта.

Колко ли мъка в теб е събрана?

Нас ни венчаха. Чак до смъртта.

Всякъде бях аз. И пак в Русия.

И пак тъгувам — нямо гнездо.

Полета бели, родни стихии,

при вас се върнах. Защо? Защо?

Кой иска жертви? Жертва съм сладка.

Кръв ли е нужна? Ето кръвта.

Но дай ми радост, целувка кратка

с нея, с Русия — със любовта.

2. Сбогуване

Мен ме приеха. И ме венчаха.

Сърца горяха между цветя.

Защо ме мъчи тъга и плахост?

Аз под венчило бях със скръбта.

Често повтарях, че слънце златно,

че бог пресветъл живее в нас.

Влюбено пеех. Живях в палати.

На обич с обич отвръщах аз.

Днес светят тъжно моите свещи.

Път неизвестен пред мен блести.

Трябва! Кога ли пак ще се срещнем?

Аз сам не зная. Сбогом. Прости.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.